पाएं अपने शहर की ताज़ा ख़बरें और फ्री ई-पेपरडाउनलोड करें
ऑक्सीजन सिलेंडर में लगने वाला फ्लो मीटर और रेगुलेटर बाजार में खोजने के बाद भी नहीं मिल रहे हैं। इसके लिए जरूरतमंद लोग काफी परेशान हैं। पटना के गोविंद मित्रा रोड के दुकानों में भी यह आउट ऑफ स्टॉक है। कुछ लोग इसी का जबरदस्त फायदा उठा कालाबाजारी कर रहे हैं। इसी पर शिकंजा कसने के क्रम में आर्थिक अपराध शाखा (EOU) ने पटना में बड़ी कार्रवाई की है। राजीव नगर के घुड़दौड़ रोड में एक ठिकाने पर छापेमारी कर 42 पीस मीटर और रेगुलेटर बरामद किया है। मौके से कालाबाजारी करने वाले 4 लोगों को भी पकड़ा है।
दरअसल, यह लोग मीटर और रेगुलेटर को बाजार के नॉर्मल दाम से 10 गुणा अधिक दाम पर बेच रहे हैं। बाजार में 700-800 रुपए में बेचे जाने वाले मीटर और रेगुलेटर को 7 से 8 हजार रुपए में बेचा जा रहा था। कोरोना के दूसरी लहर में परेशान और बीमार लोगों के जरूरतों का नाजायज फायदा उठा रहे थे। इस कालाबाजारी की शिकायत EOU तक पहुंची थी। टीम ने इस सूचना को अपने लेवल पर वेरिफाई किया। इसके बाद बुधवार को राजीव नगर के घुड़दौड़ रोड में कालाबाजारी करने वालों के एक ठिकाने पर छापेमारी की गई थी।
इस कार्रवाई में आर्थिक अपराध शाखा की टीम के साथ राजीव नगर थाना की पुलिस भी थी। बरामद किए गए सामानों को जब्त कर लिया गया है। थाना पर लाकर पकड़े गए लोगों से पूछताछ की जा रही है। पुलिस के अनुसार ये लोग पिछले कई दिनों से फ्लो मीटर को अधिक दाम में बेच रहे थे। इनके खिलाफ एफआईआर दर्ज कर सख्त कानूनी कार्रवाई की जाएगी।
कोरोना की दूसरी लहर में जब से बिहार में ऑक्सीजन और उसके सिलेंडर की कमी हुई है, तब से फ्लो मीटर और रेगुलेटर भी बाजार से गायब हो गए थे। लोकल थानों की पुलिस के साथ मिलकर आर्थिक अपराध शाखा की टीम पिछले 4 दिनों में ऑक्सीजन गैस की कालाबाजारी करने वालों को भी पकड़ जेल भेज चुकी है। कालाबाजारी करने वालों के खिलाफ राज्य सरकार की तरफ से कड़ी कार्रवाई करने का आदेश पहले ही दिया जा चुका है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn